[pic] | EUROOPAN YHTEISÖJEN KOMISSIO |

Bryssel 13.6.2006

KOM(2006) 308 lopullinen

2004/0168 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi eurooppalaisesta alueyhteistyöyhtymästä (EAY)

2004/0168 (COD)

KOMISSION TIEDONANTO EUROOPAN PARLAMENTILLE EY:n perustamissopimuksen 251 artiklan 2 kohdan toisen alakohdan mukaisesti neuvoston vahvistamasta yhteisestä kannasta

Euroopan parlamentin ja neuvoston asetuksen antamiseksi eurooppalaisesta alueyhteistyöyhtymästä (EAY)

1- TAUSTAA

Ehdotus toimitettiin Euroopan parlamentille ja neuvostolle (asiakirja KOM(2004) 496 lopullinen – 2004/0168(COD)): | 15. heinäkuuta 2004 |

Euroopan talous- ja sosiaalikomitea antoi lausuntonsa: | 6. huhtikuuta 2005 |

Alueiden komitea antoi lausuntonsa: | 18. marraskuuta 2004 |

Euroopan parlamentin lausunto ensimmäisessä käsittelyssä: | 6. heinäkuuta 2005 |

Muutettu ehdotus toimitettiin Euroopan parlamentille ja neuvostolle (asiakirja KOM(2006) 94 lopullinen – 2004/0168(COD)): | 7. maaliskuuta 2006 |

Yhteinen kanta: | 12. kesäkuuta 2006 |

2- KOMISSION EHDOTUKSEN TAVOITE

Jäsenvaltioilla sekä alue- ja paikallisviranomaisilla on ollut merkittäviä ongelmia rajat ylittävien, valtioiden välisten ja alueiden välisten yhteistyötoimien toteuttamisessa ja hallinnoinnissa erilaisten kansallisten lainsäädäntöjensä ja menettelyjensä mukaisesti. On käynyt ilmi, että olemassa olevat välineet, kuten yhteisön tasolla toimiva eurooppalainen taloudellinen etuyhtymä tai jäsenvaltioiden kahden- ja monenväliset sopimukset, eivät sovellu EY:n perustamissopimuksen 158 artiklassa tarkoitetun taloudellista ja sosiaalista yhteenkuuluvuutta koskevan tavoitteen saavuttamiseen ja erityisesti Interreg-yhteisöaloitteeseen kuuluvien rakennerahasto-ohjelmien osana tehtävän järjestelmällisen yhteistyön organisointiin ohjelmakaudella 2000–2006. Yhteisön tasolla on toteutettava aiheellisia toimenpiteitä näiden rajat ylittävien, valtioiden välisten ja alueiden välisten yhteistyötoimien ongelmien ratkaisemiseksi.

Ehdotukseen sovelletaan yhteispäätösmenettelyä (perustamissopimuksen 251 artikla).

Komission ehdotuksen tarkoituksena on luoda yhteisötason yhteistyöväline, jonka ansiosta yhteisön alueella voidaan perustaa alue- ja paikallisviranomaisten välille oikeushenkilön asemassa olevia yhteistoiminnallisia yhtymiä, joita kutsutaan ”eurooppalaisiksi alueyhteistyöyhtymiksi” (EAY).

EAY:n jäsenet määrittelevät yhtymälle delegoitavat tehtävät eurooppalaista alueyhteistyötä koskevassa sopimuksessa. EAY:n on voitava toimia siten, että se joko panee täytäntöön yhteisön erityisesti rakennerahastoista osarahoittamia yhteistyöohjelmia tai toteuttaa alue- ja paikallisviranomaisten aloitteesta muita yhteistyötoimia riippumatta siitä, osallistuuko yhteisö niiden rahoitukseen.

3- YHTEISTÄ KANTAA KOSKEVAT YLEISET HUOMAUTUKSET JA UUDET SÄÄDÖKSET KOMISSION MUUTETTUUN EHDOTUKSEEN VERRATTUINA

Komissio suhtautuu myönteisesti yksimielisesti hyväksyttyyn yhteiseen kantaan, koska siinä on säilytetty komission muutetun ehdotuksen (Euroopan parlamentin ensimmäisen käsittelyn jälkeiset) tärkeimmät tavoitteet. Se tuo mukanaan lukuisia muutoksia, jotka täydentävät tekstiä sovellettavien sääntöjen ja menettelyjen osalta. Lukuisat parlamentin ensimmäisen käsittelyn tarkistukset ovat mukana yhteisessä kannassa, vaikka niiden ulkoasua on muokattu tekstin oikeudellisen johdonmukaisuuden ja EAY:n teknisen toimivuuden varmistamiseksi. Näihin muokkauksiin kuuluvat alueyhteistyön määritelmä, tarve määritellä jäsenvaltioiden rahoitusvastuu, sovellettava laki ja säännös, jonka mukaan EAY:n perussääntö julkaistaan ja/tai rekisteröidään.

Yhteisessä kannassa esitetyt merkittävimmät muutokset ovat seuraavat:

Ensimmäinen merkittävä muutos koskee jäsenvaltioiden ennakkovalvontaa, kun niiden alueet tai paikallisviranomaiset aikovat perustaa EAY:n. Ehdotuksen 4 artiklan 3 kohdassa säädetään, että jäsenvaltio hyväksyy jäsenen ehdotuksen osallistua EAY:hyn, jollei se katso, että osallistuminen ei ole asetuksen tai kansallisen lain mukaista (vastaa suunnilleen komission muutettua ehdotusta) tai että se ei ole perusteltua kyseisen jäsenvaltion yleisen edun tai yleisen järjestyksen ( ordre publique ) vuoksi. Kieltäytyminen on aina perusteltava asianmukaisesti.

Toinen merkittävä muutos koskee asetuksen soveltamisalaa. Neuvoston yhteisessä kannassa on lisätty 7 artiklan 3 kohtaan, että jäsenvaltiot voivat rajoittaa niitä tehtäviä, joita EAY voi suorittaa ilman yhteisön rahoitusapua. Tämä rajoitus ei kuitenkaan voi koskea alueyhteistyön ydintoimintoja.

EAY:n ja sen jäsenten rahoitusvastuujärjestelmä on muotoiltu uudelleen seuraavasti: Elinten osalta 10 artiklan 3 kohdassa säädetään, että EAY on vastuussa sen elinten toimista kolmansiin osapuoliin nähden silloinkin, kun kyseiset toimet eivät ole EAY:n tehtävien mukaisia. EAY:n yleinen vastuu ja sen jäsenten lopullinen vastuu, jos EAY:n varat eivät riitä sen vastuiden kattamiseen, on nyt säännelty 12 artiklan 2 kohdassa. Periaatteessa jäsenten lopullinen vastuu on rajoittamaton. Kansallisella lailla voidaan kuitenkin sulkea lain mukaan muodostettujen jäsenten vastuu kokonaan pois tai rajoittaa sitä.

4- KOMISSION YKSITYISKOHTAISET HUOMAUTUKSET

4.1 Komission hyväksymät tarkistukset, jotka on sisällytetty yhteiseen kantaan kokonaan tai osittain

Tarkistukset 1, 2, 4, 5, 7, 9, 14, 15, 16, 19, 23, 25, 27, 30 ja 35 Yhteisessä kannassa sovitaan, että välinettä kutsutaan ”eurooppalaiseksi alueyhteistyöyhtymäksi” (EAY), jotta käy ilmi, että yhtymä voi kattaa rajat ylittävän yhteistyön lisäksi myös valtioiden välisen tai alueiden välisen yhteistyön.

Tarkistus 3 ”Alueyhteistyön” määritelmä, joka kattaa kolme yhteistyön muotoa, jotka ovat ”rajat ylittävä”, ”valtioiden välinen” ja ”alueiden välinen”, ei ole johdanto-osan 7 kappaleessa, vaan 1 artiklan 2 kohdassa.

Tarkistus 6 Johdanto-osan 5 kappale koskee jäsenvaltioiden ja/tai alue- ja paikallisviranomaisten välisiä sopimuksia ja siinä selvennetään, että asetuksella ei ole tarkoitus kiertää muita yhteistyön puitteita.

Tarkistukset 8, 21 ja 24 Tämä johdanto-osan kappale on poistettu yhteisessä kannassa, mutta 7 artiklan 5 kohdassa säädetään, että EAY:n jäsenet voivat päättää valtuuttaa yhden jäsenistään toteuttamaan sen tehtäviä.

Tarkistus 12 Päätöksentekomenettelyjä säädellään 9 artiklan 2 kohdan b alakohdassa, mutta ei johdanto-osan 14 kappaleessa.

Tarkistus 13 Yhteisessä kannassa muokataan uudelleen toissijaisuusperiaatetta koskeva lauseke (johdanto-osan 15 kappale).

Tarkistus 17 Oikeutta valvoa EAY:n harjoittamaa julkisten varojen hoitoa säädellään 6 artiklassa. Kuitenkin 6 artiklan 4 kohdassa selvennetään enemmän kuin tarkistuksessa, että yhteisön rahastojen hallinnossa noudatetaan asiaankuuluvaa lainsäädäntöä.

Tarkistus 20 Yhteisessä kannassa määritellään alkuperäisessä ehdotuksessa olevat ”paikalliset elimet” siten, että ne ovat direktiivin 2004/18/EY 1 artiklan 9 kohdan 2 alakohdan mukaisia ”julkisoikeudellisia laitoksia”. Tämä voi kattaa ”voittoa tavoittelemattomat elimet, joihin alue-/paikallisviranomaiset ja jäsenvaltiot osallistuvat” kuten tarkistuksessa pyydetään. Yhteisen kannan sanamuodon etuna on kuitenkin, että siinä käytetään yhteisön lainsäädännössä aiemmin luotua määritelmää.

Tarkistus 22 7 artiklassa määritellään ainoastaan ne ”tehtävät”, jotka EAY:n tulee suorittaa, mutta jäsenten ”toimivaltuudet” pysyvät jäsenillä. EAY:llä ei ole aitoja toimivaltuuksia.

Tarkistus 24 Tarkistus on yhteisessä kannassa jaettu kahtia. 7 artiklan 2 kohdassa säädetään, että EAY toimii sille annettujen tehtävien puitteissa, mutta tehtävien toteuttamisen delegoimisesta jollekin EAY:n jäsenistä säädetään 7 artiklan 5 kohdassa. EAY:lle myönnettyä oikeuskelpoisuutta säädellään 1 artiklan 4 kohdassa.

Tarkistus 26 Jäsenvaltioiden rahoitusvastuuta säädellään 12 artiklan 3 kohdassa.

Tarkistus 28 8 artiklan 1 kohdassa säädetään, että EAY:llä on oltava sopimus, jonka sen jäsenet yksimielisesti laativat; näin lisätään yksimielisen päätöksen tarve ja viitataan 4 artiklan 3 kohdassa tarkoitettuun ennakkovalvontamenettelyyn.

Tarkistus 29 Tarkistus on yhteisessä kannassa jaettu kahtia. 8 artiklan 2 kohdan c alakohdan mukaan EAY:n tehtävät määritellään sopimuksessa, mutta 8 artiklan 2 kohdan a alakohta koskee elinten toimintaa.

Tarkistus 31 9 artiklan 2 kohdan e ja f alakohdassa säädetään, että perussäännössä säädetään kunkin EAY:n jäsenen vastuusta EAY:n ja kolmansien osapuolten suhteen. Vastuusta on kuitenkin lisätty uusi artikla (12 artikla).

Tarkistus 32 2 artiklan 1 kohdassa säädetään, että niiden asioiden osalta, jotka eivät kuulu tai jotka kuuluvat vain osittain asetuksen piiriin, sovelletaan sen jäsenvaltion lainsäädäntöä, jossa EAY:llä on kotipaikka.

Tarkistus 33 Oikeutta valvoa EAY:n harjoittamaa julkisten varojen hoitoa säädellään 6 artiklassa. Parlamentin tarkistusten mukaisesti asetuksella säädellään valvonnan vastavuoroista tunnustamista koskevia yksityiskohtaisia sääntöjä. Vastavuoroisen tunnustamisen käytännön järjestelyjä säädellään kuitenkin sopimuksella (8 artiklan 2 kohdan f alakohta).

Tarkistus 34 Yhteisessä kannassa määritellään laki, jota sovelletaan niihin asioihin, jotka eivät kuulu tai jotka kuuluvat vain osittain asetuksen soveltamisalaan (2 artikla). Yhteisessä kannassa ei kuitenkaan tarkenneta, että kansallista lakia sovelletaan ”samankaltaisiin ja samaa tarkoitusta varten perustettuihin kansallisiin yhtymiin” (komission muutettu esitys) tai ”yhdistyslainsäädäntöön” (parlamentin tarkistuksen mukainen ehdotus).

Tarkistus 36 Komissio oli hyväksynyt ainoastaan sen, että sopimus annetaan tiedoksi jäsenvaltioille ja alueiden komitealle. Kyseinen artikla on säilytetty yhteisessä kannassa (5 artiklan 1 kohta).

Tarkistus 37 Yhteisessä kannassa määrätään kokouksesta ja johtajasta (10 artiklan 1 kohta).

Tarkistus 38 Sopimusta koskeva 8 artikla kattaa EAY:n keskeiset kysymykset, mutta perussääntöä koskeva 9 artikla kattaa lähinnä EAY:n toiminnalliset seikat. Tämän vuoksi purkamismenettelyt ovat 9 artiklan 2 kohdan c alakohdassa, eikä 8 artiklassa.

Tarkistus 39 EAY:n oikeuskelpoisuus tunnustetaan ja se voi toimia rekisteröinti- tai julkaisupäivästä alkaen (5 artiklan 1 kohta). Tämän vuoksi kyseinen seikka voitaisiin poistaa perussääntöä koskevasta 9 artiklasta.

Tarkistus 41 5 artiklassa erotellaan toisistaan kansallisen lainsäädännön mukaan tehtävä perussäännön rekisteröinti/julkaiseminen ja velvoite lähettää Euroopan unionin viralliseen lehteen pyyntö julkaista ilmoitus. Perussäännön julkaiseminen Euroopan unionin virallisessa lehdessä ei tule kysymykseen minkään EU-tason oikeudellisen elimen osalta.

4.2 Komission hyväksymät tarkistukset, joita ei ole sisällytetty yhteiseen kantaan

Sellaisia tarkistuksia ei ole.

4.3 Komission hylkäämät tarkistukset, jotka on kuitenkin sisällytetty yhteiseen kantaan

Tarkistus 10 Komissio oli hylännyt tämän tarkistuksen, koska siinä viitattiin ehdotettuun lisäpöytäkirjaan, joka koskee eurooppalaista puiteyleissopimusta yhteistyöstä yli valtakunnan rajojen; viittausta säädökseen, jota ei ole vielä annettu, ei voida hyväksyä. Johdanto-osan 5 kappaleessa mainitaan kuitenkin Euroopan neuvoston säännöstö.

Tarkistus 40 Komissio oli kieltäytynyt poistamasta elimiä koskevaa 10 artiklaa. Yhteisessä kannassa säädetään tietyistä pakollisista elimistä (10 artikla), ja annetaan mahdollisuus määrätä perussäännössä muista elimistä. Tämän vuoksi 10 artikla on säilytetty.

4.4 Komission hylkäämät tarkistukset, joita ei ole sisällytetty yhteiseen kantaan

Tarkistus 18 Koska jäsenet määrittelevät EAY:n tehtävät, artikloissa ei saisi antaa mitään erityisiä esimerkkejä. EAKR:sta annetun asetuksen 6 artiklan soveltamisala on kuitenkin laaja, eivätkä sovintoa edistävät toimet ole poissuljettuja, kun noudatetaan rajatylittävien yhteistyöhankkeiden arviointiperusteita.

Tarkistus 36 Komission muutetussa ehdotuksessa tai yhteisessä kannassa ei määrätä, että sopimuksesta ilmoitetaan komissiolle ja että komissio lisää sopimuksen kaikkien EAY-sopimusten julkiseen rekisteriin.

Tarkistus 37 Komission muutetussa ehdotuksessa tai yhteisessä kannassa ei ole lisätty toimeenpanevaa komiteaa tai sihteeristöä pakolliseksi elimeksi. Perussäännössä voidaan kuitenkin määrätä muista elimistä (10 artiklan 2 kohta).

4.5 Vain asetuksen yhtä kieliversiota koskevat tarkistukset

Tarkistus 11 Tämä tarkistus ei ole vaikuttanut alkuperäisen ehdotuksen englanninkieliseen versioon.

5- PÄÄTELMÄ

Komissio suhtautuu myönteisesti siihen, että yhteisön sisäistä alue- ja paikallisviranomaisten välistä yhteistyötä tukeva yhteisön uusi oikeudellinen säädös tulee voimaan, ja katsoo, että 12. kesäkuuta 2006 (yksimielisesti) annettu yhteinen kanta on pitkälti sen ehdotuksen tavoitteiden ja lähestymistavan mukainen, joten komissio voi tukea sitä.